নারী ও শিশু নির্যাতন দমন আইন ২০০০

**নারী ও শিশু নির্যাতন দমন আইন, ২০০০ (২০০০ সনের ৮ নং আইন)** বাংলাদেশে নারী ও শিশুদের বিরুদ্ধে সহিংসতা ও নির্যাতন প্রতিরোধ এবং শাস্তির উদ্দেশ্যে প্রণীত একটি গুরুত্বপূর্ণ আইন। এই আইনটি ধর্ষণ, অপহরণ, যৌতুক, দহনকারী পদার্থ নিক্ষেপের মতো অপরাধের জন্য কঠোর শাস্তির বিধান করে। এটি নারী ও শিশুদের নিরাপত্তা এবং তাদের অধিকার সুরক্ষায় গুরুত্বপূর্ণ ভূমিকা পালন করে। আইনে মৃত্যুদণ্ড, যাবজ্জীবন কারাদণ্ড, এবং অর্থদণ্ডের মতো কঠোর শাস্তির বিধান রাখা হয়েছে।

আইনটি বিশেষভাবে ধর্ষণের শিকার শিশুদের ও ধর্ষণের ফলে জন্ম নেওয়া সন্তানের সুরক্ষায় বিধান প্রদান করেছে। এছাড়া, নির্যাতন প্রতিরোধে দ্রুত বিচার নিশ্চিত করার লক্ষ্যে বিশেষ ট্রাইব্যুনাল গঠনের বিধানও অন্তর্ভুক্ত রয়েছে। আইনটির আওতায় অপরাধ তদন্ত, শাস্তি প্রদান, এবং আপিল প্রক্রিয়াও বিস্তারিতভাবে নির্ধারণ করে। এই আইনটি ২০২০ সালে সর্বশেষ শোধিত হয়।

## দ্রুত বিচার প্রক্রিয়া
নারী ও শিশু নির্যাতনের মামলাগুলোতে দ্রুত বিচার সম্পন্ন করার জন্য আইনটি বিশেষ ট্রাইব্যুনাল গঠনের নির্দেশ দেয়। এই ট্রাইব্যুনালগুলো ১৮০ দিনের মধ্যে মামলা নিষ্পত্তি করে, যাতে ভুক্তভোগী দ্রুত ন্যায়বিচার পায়। ধর্ষণ, যৌতুকজনিত নির্যাতন, এবং শিশু নির্যাতনের মতো গুরুতর অপরাধের দ্রুত বিচারের জন্য এই ট্রাইব্যুনালগুলো বিশেষভাবে কাজ করে। বাংলাদেশের প্রত্যেকটি জেলায় অন্তত ১টি করে নারী ও শিশু আদালত/ট্রাইব্যুনাল রয়েছে।

আইনটি দন্ডবিধি, ১৮৬০-এর সঙ্গে সম্পর্কিত, যা আগে থেকেই বাংলাদেশে অপরাধমূলক কর্মকাণ্ডের জন্য শাস্তি নির্ধারণ করে। কিন্তু নারী ও শিশু নির্যাতন সম্পর্কিত কিছু গুরুতর অপরাধের জন্য এই আইনে সংশোধিত শাস্তির বিধান রয়েছে। যেমন, ধর্ষণের মতো অপরাধের জন্য বিশেষভাবে কঠোর শাস্তির ব্যবস্থা করা হয়েছে, যা পূর্বে সাধারণ শাস্তির আওতায় ছিল না।

## নির্দিষ্ট অপরাধের জন্য কঠোর শাস্তি
* ধর্ষণ: ধর্ষণের জন্য অভিযুক্ত ব্যক্তিকে মৃত্যুদণ্ড বা যাবজ্জীবন কারাদণ্ড প্রদান করা হয়।
* ধর্ষণের কারণে মৃত্যু: ধর্ষণের কারণে ভুক্তভোগীর মৃত্যু হলে অভিযুক্ত ব্যক্তিকে মৃত্যুদণ্ড বা যাবজ্জীবন সশ্রম কারাদণ্ড দেওয়া হয়, সাথে আর্থিক জরিমানাও প্রযোজ্য।
* গণধর্ষণ: একাধিক ব্যক্তির দ্বারা সংঘটিত ধর্ষণের ক্ষেত্রে এবং ধর্ষণের ফলে মৃত্যু বা গুরুতর আঘাত হলে, সব অভিযুক্তের জন্য মৃত্যুদণ্ড বা যাবজ্জীবন কারাদণ্ড নির্ধারিত।
* এসিড হামলার শাস্তি: এই আইনে এসিড হামলা বা ক্ষতিকারক পদার্থের ব্যবহার করে আক্রমণের শাস্তি নির্ধারণ করা হয়েছে। এ ধরনের অপরাধের জন্য অভিযুক্তকে মৃত্যুদণ্ড বা যাবজ্জীবন সশ্রম কারাদণ্ড এবং ১ লাখ টাকা পর্যন্ত জরিমানা প্রদান করা হয়। কোনো গুরুতর ক্ষতি না হলেও, অভিযুক্তের জন্য ৭ থেকে ১৪ বছর কারাদণ্ড এবং অর্থদণ্ড নির্ধারিত।
* যৌতুকজনিত মৃত্যুর শাস্তি: যৌতুকের কারণে কোনো নারীর মৃত্যু ঘটালে অভিযুক্ত ব্যক্তিকে মৃত্যুদণ্ড বা যাবজ্জীবন কারাদণ্ড প্রদান করা হয়। যদি নির্যাতনের ফলে নারী আহত হন, তবে অভিযুক্তকে ৫ থেকে ১২ বছর কারাদণ্ড এবং আর্থিক জরিমানা প্রদান করা হয়।
* শিশুদের সুরক্ষা: এই আইনে শিশুদের বিরুদ্ধে অপহরণ, পাচার, ও ভিক্ষাবৃত্তির উদ্দেশ্যে অঙ্গহানির মতো অপরাধের কঠোর শাস্তি নির্ধারণ করা হয়েছে। এ ধরনের অপরাধের জন্য মৃত্যুদণ্ড বা যাবজ্জীবন কারাদণ্ড প্রদান করা হয়।

## ভুক্তভোগীদের ক্ষতিপূরণ
নারী ও শিশু নির্যাতন দমন আইনে ভুক্তভোগীদের ক্ষতিপূরণের বিধান গুরুত্বপূর্ণ একটি দিক। নির্যাতনের শিকার ব্যক্তি বা তার পরিবারের আর্থিক সুরক্ষা নিশ্চিত করতে আদালত অভিযুক্তের স্থাবর বা অস্থাবর সম্পত্তি থেকে ক্ষতিপূরণ আদায়ের নির্দেশ দিতে পারে। এ অর্থ ভুক্তভোগীদের চিকিৎসা, মানসিক পুনর্বাসন এবং জীবিকা নির্বাহে সহায়তা করে। বিশেষ ক্ষেত্রে, ধর্ষণের ফলে জন্ম নেওয়া সন্তানের ভরণপোষণেও ক্ষতিপূরণ প্রযোজ্য। এ ব্যবস্থা ভুক্তভোগীদের পুনর্বাসন প্রক্রিয়া সহজতর করে এবং অভিযুক্তদের আর্থিকভাবে দায়বদ্ধ করে, যা অপরাধ প্রতিরোধে সহায়ক।

## বিবিধ বিধি
মিডিয়ার জন্য বিধিনিষেধ সম্পর্কে নারী ও শিশু নির্যাতন দমন আইন, ২০০০-এ স্পষ্ট নির্দেশনা রয়েছে। কোনো নারী বা শিশুর ওপর সংঘটিত নির্যাতনের ঘটনা সংবাদ মাধ্যমে প্রকাশের ক্ষেত্রে তাদের পরিচয় গোপন রাখা বাধ্যতামূলক। আইনটি নির্ধারণ করে যে, এমন পরিচয় প্রকাশ করা হলে অভিযুক্ত ব্যক্তির সর্বোচ্চ ২ বছরের কারাদণ্ড অথবা ১ লাখ টাকা পর্যন্ত জরিমানা হতে পারে। এর ফলে নির্যাতনের শিকার ব্যক্তির মানসিক সুরক্ষা নিশ্চিত হয়।

ধর্ষণজনিত সন্তানের সুরক্ষা নিয়ে আইনটি উল্লেখযোগ্য। যদি ধর্ষণের কারণে কোনো শিশুর জন্ম হয়, তবে রাষ্ট্র ওই সন্তানের সমস্ত ভরণপোষণ ২১ বছর পর্যন্ত নিশ্চিত করবে। মেয়েদের ক্ষেত্রে, যদি ২১ বছর পরেও বিয়ে না হয়, তবে এই দায়িত্ব রাষ্ট্র বহন করবে, যা অপরাধের ফলে জন্ম নেওয়া শিশুদের সুরক্ষায় গুরুত্বপূর্ণ ভূমিকা রাখে। মিথ্যা মামলা দায়েরের শাস্তি দমন আইনেও সুনির্দিষ্ট করা হয়েছে। যদি কোনো ব্যক্তি প্রতিহিংসা বা অন্যায় উদ্দেশ্যে মিথ্যা মামলা দায়ের করেন, তবে তাকে ৭ বছরের কারাদণ্ড এবং অর্থদণ্ড প্রদান করা হবে। এই বিধানটি মিথ্যা মামলা রোধে কার্যকর একটি পদক্ষেপ। ধর্ষণসহ অন্যান্য গুরুতর অপরাধের ক্ষেত্রে ডিএনএ পরীক্ষার বাধ্যবাধকতা আইনে অন্তর্ভুক্ত করা হয়েছে। এটি অপরাধ তদন্ত প্রক্রিয়াকে আরও বিজ্ঞানসম্মত এবং নির্ভরযোগ্য করে তুলেছে, যা অপরাধীদের সনাক্তকরণ ও শাস্তির ক্ষেত্রে সহায়ক ভূমিকা পালন করে। আইনে আইন প্রয়োগকারী কর্মকর্তাদের জবাবদিহিতার বিষয়টিও নিশ্চিত করা হয়েছে। তদন্ত প্রক্রিয়ায় গাফিলতি বা অসদাচরণের জন্য তদন্তকারী কর্মকর্তা বা বিচারককে শাস্তির আওতায় আনার ব্যবস্থা রাখা হয়েছে, যা আইন প্রয়োগের স্বচ্ছতা বাড়ায়।

## টীকা


## তথ্যসূত্র

বিষয়শ্রেণী:আইন
বিষয়শ্রেণী:বাংলাদেশে আইন
বিষয়শ্রেণী:নারী ও শিশু
বিষয়শ্রেণী:নারী
বিষয়শ্রেণী:শিশু নির্যাতন
বিষয়শ্রেণী:অপরাধ